和米芾爲梁唐不收慰問帖寄詩
作者：薛紹彭
朝代：宋

paragraphs: 聖賢尺牘間，吊問相酬答。
下筆或無意，興合自妍捷。
名迹後人貴，品第分真雜。
前世無大度，危亂相乘躡。
白髮如蓮帽，騧馬似瓜貼。
觸事爲不祥，凶語棄玉躞。
料簡純吉書，乃有十七帖。
當時博搜訪，所得固已狹。
于此半千歲，歷世同灰劫。
真聖掃忌諱，盡入淳化篋。
巍巍覆載量，細事見廣業。
唐人工臨寫，野馬成百疊。
硬黄脫真迹，勾填本摹榻。
今惟典刑在，後世皆可法。